El palau de Peterhof és un palau amb jardí que es troba a la riba meridional del Golf de Finlàndia, a uns 29 km de Sant Petersburg. Està situat al territori de la ciutat de Peterhof (anomenada antigament Petrodvoréts). El conjunt monumental del palau i el jardí de la ciutat de Petrodvoréts i el seu centre històric forma part, amb el codi 540-017, del lloc Patrimoni de la Humanitat anomenat «Centre històric de Sant Petersburg i conjunts monumentals annexos». El centre del conjunt el constitueix el Palau Gran, que està construït en la terrassa marítima i és d'estil barroc. Destaquen els seus parcs i fonts. Fins a la Revolució d'Octubre de 1917, Peterhof va ser residència dels tsars. L'any 1918 es va transformar en museu.